**Nometnes dalībnieku veselības novērtēšana**

Ministru kabineta 2009. gada 1.septembra noteikumi [Nr. 981](https://likumi.lv/ta/id/197039-bernu-nometnu-organizesanas-un-darbibas-kartiba) “Bērnu nometņu organizēšanas un darbības kārtība” (turpmāk – Noteikumi Nr. 981) nosaka, ka nometnes darbības laikā organizētājam jānodrošina pedikulozes un infekciju slimību pazīmju neesības novērtēšana dalībniekiem nometnes pirmajā dienā, ko veic ārstniecības persona, ar kuru organizētājs noslēdzis vienošanos par veselības aprūpes pakalpojumu sniegšanu.

[Ārstniecības likuma](https://likumi.lv/ta/id/44108-arstniecibas-likums) 1.panta 3.punktā un 55.panta pirmajā daļā noteikts, ka ar ārstniecību drīkst nodarboties tikai tādas ārstniecības iestādes, kas reģistrētas [Ārstniecības iestāžu reģistrā](https://registri.vi.gov.lv/air) un atbilst ārstniecības iestādēm un to struktūrvienībām noteiktajām obligātajām prasībām.

Saskaņā ar Ārstniecības likuma 26.panta pirmo daļu, patstāvīgi nodarboties ar ārstniecību attiecīgajā profesijā atbilstoši Ministru kabineta noteiktajai kompetencei atļauts ārstniecības personām, kuras ir reģistrētas [ārstniecības personu reģistrā](https://registri.vi.gov.lv/rap).

Savukārt ārstniecības personu un ārstniecības atbalsta personu reģistrā reģistrēto attiecīgās profesijas ārstniecības personu kompetenci ārstniecībā un pacientu aprūpē, kā arī attiecīgās profesijas ārstniecības personu teorētisko un praktisko zināšanu apjomu nosaka Ministru kabineta 2009. gada 24. marta noteikumi [Nr. 268](https://likumi.lv/ta/id/190610-noteikumi-par-arstniecibas-personu-un-studejoso-kuri-apgust-pirma-vai-otra-limena-profesionalas-augstakas-mediciniskas-izglitib...) “Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu” (turpmāk – Noteikumi Nr. 268).

Tādejādi ārstniecības persona var tikt nodarbināta nometnes darbības laikā un sniegt veselības aprūpes pakalpojumus, ja tā ir reģistrēta ārstniecības personu reģistrā un tās kompetence saskaņā ar Noteikumiem Nr. 268, kā arī profesijas standartā noteiktajiem pienākumiem un uzdevumiem ietver Noteikumos Nr. 981 noteiktās prasības attiecībā uz nepieciešamajiem sniedzamajiem veselības aprūpes pakalpojumiem nometnes darbības laikā.

Ņemot vērā to, ka saskaņā ar Noteikumiem Nr. 981 ārstniecības personai nometnes dalībniekiem pirmajā nometnes dienā jāveic ne tikai pedikulozes pārbaude, bet arī infekcijas slimību pazīmju neesamības novērtēšana, to drīkst veikt tikai sekojošas ārstniecības personas (kurām ir atbilstoša kompetence un kuras reģistrētas ārstniecības personu reģistrā):

* **ģimenes ārsts,**
* **ārsts,**
* **ārsta palīgs,**
* **vispārējās aprūpes māsa (māsa),** tai skaitā bērnudārzu un arī skolu medmāsas, ja viņas ir reģistrētas ārstniecības personu reģistrā.

Citas ārstniecības personas, tostarp māsas palīgs, fizoterapeits, masieris, kosmētiķis, nevar nodrošināt Noteikumu Nr. 981 10.11 punktā minētos veselības aprūpes pakalpojumus.

Vispārējās aprūpes māsa arī var noteikt infekcijas slimību simptomus nometnes dalībniekiem. Atbilstoši Noteikumu Nr. 268 497. punktam māsas kompetence atbilst Ārstniecības likuma 44. pantā noteiktajām prasībām, tostarp māsas kompetencē ir pacienta stāvokļa novērtēšana. Māsa neveic diagnostiku, bet novērtē nometnes dalībnieka veselības stāvokli.

Tiesības patstāvīgi praktizēt māsas profesijā ir Ārstniecības personu un ārstniecības atbalsta personu reģistrā reģistrētām māsām, kas savu profesionālo darbību veselības aprūpes jomā veic ārstniecības iestādē (kabinetā, veselības punktā), kas reģistrēta Ārstniecības iestāžu reģistrā un atbilst normatīvajos aktos noteiktajām obligātajām prasībām ārstniecības iestādēm un to struktūrvienībām.

Saskaņā ar Noteikumiem Nr. 981 un ārstniecības personas noteikto kompetenci (augstāk minētais), un saskaņā ar māsa profesijas standartā noteiktiem pienākumiem, uzdevumiem, māsa drīkst tikt nodarbināta nometnē, ja:

1. Ārstniecības persona – māsa ir reģistrēta ārstniecības personu reģistrā un strādā reģistrētā ārstniecības iestādē vai bērnudārzā, skolā;
2. Nometnes organizētājs slēdz līgumu ar ārstniecības personu vai ārstniecības iestādi par veselības aprūpes pakalpojumu sniegšanu nometnes darbības laikā (Noteikumu Nr. 981 10.8.4.p.);
3. Pedikulozes un infekciju slimību pazīmju neesības novērtēšanu dalībniekiem ārstniecības persona veic nometnes pirmajā dienā (Noteikumu Nr. 981 10.11.p.);
4. Nometnes darbības laikā tiek nodrošināta neatliekamā medicīniskā palīdzība dalībniekiem, darbiniekiem un nometnes vadītājam (Noteikumu Nr. 981 10.2.p.);
5. Tiek nodrošināta dalībnieku informēšana un apmācība par ievainojumu un traumu profilakses jautājumiem atbilstoši nometnes darbības programmai (Noteikumu Nr. 981 10.5.p.);
6. Nometnes organizators izvērtē kādos nometnes procesos piedalās ārstniecības persona, cik ātrā laikā pēc telefona zvana var ierasties nometnē palīdzības sniegšanai u.c.